text: 
  I mange kulturer betragtes søskendeforholdet som vigtigere end 
  parforholdet. I de vesteuropæiske samfund er det trådt i baggrunden. 
  Alligevel vil mange søskende  -  f.eks. 40 pct. i en svensk 
  undersøgelse  -  og især søstre berette at de igennem hele livet har 
  en nær kontakt til hinanden. Selv i perioder hvor der har været 
  konflikter, og hvor man ikke ses så ofte, er søsterens eksistens et 
  fast holdepunkt i livet. Objektivt er det jo sådan at søsterskabet 
  kan vare 80-90 år og overlever både diverse ægteskaber og 
  forældre-børn relationen. Søstre kender hinandens inderste på en måde 
  som ingen anden kender dem. Ja, ikke engang forældre kender døtrene 
  så godt som de kender hinanden. De deler jo mange flere hemmeligheder
   med hinanden end forældrene drømmer om.
  
  Det fælles
  
  Enhver kvinde ligner  -  og er alligevel forskellig  -  fra sin 
  søster. Født af de samme forældre er de bundet via deres fælles køn,
   fælles erfaringer, intimt kendskab til de samme mennesker og de 
  samme steder. Lugten, og lydene ved det gamle familiehjem, erindringer 
  om fester, ferier, dødsfald.
  
  
  
  